पुख्र्यौली थलो तेह्रथुम भए पनि काठमाडौंलाई कर्मथलो बनाउँदै मोडलिङमा सक्रिय छिन्– हिमानी सुब्बा । थुप्रै र्‍याम्पमा क्याटवाक गरिसकेकी हिमानीले दुईवटा सौन्दर्य प्रतियोगितामा विजेता तथा उपविजेताको मुकुटसमेत पहिरिसकेकी छिन् । आफैं आवद्ध एमाजोन इन्टरटेन्मेन्टमार्फत काठमाडौं तथा मोफसलमा आयोजना भैरहेका सौन्दर्य प्रतियोगितामा कोरियोग्राफी गरिरहेकी हिमानी कुशल भिडियो जक्कीसमेत हुन् ।
अभिनयमा समेत रुचि भएकी हिमानीले ‘देउरालीको दुई थुंगा फूल’, ‘नदेखिएका आँसुहरू’ तथा ‘म रोज’ शीर्षकका नाटकमा मुख्य भूमिका निर्वाह गरेकी छिन् । गएको भ्यालेन्टाइन डेका अवसरमा मञ्चन भएको ‘म रोज’ नाटकको अभिनयबाट प्रशस्त प्रशंसा पाएकी हिमानी आफूले गरेका हरेक काममा नयाँ प्रयोग गर्न रुचाउँछिन् भने उनी यतिबेला चलचित्रमा पदार्पण गर्ने तयारी गर्दैछिन् । हिमानी भन्छिन्– ‘रंगमञ्चको अभिनय अनुभवले मलाई चलचित्रमा पदार्पण गर्न हौसला प्रदान गरेको छ ।’ व्यवस्थापनमा स्नातक उत्तीर्ण हिमानी भ्रमण तथा लेखनमा रुचि राख्छिन् ।